KOMISIJOS SPRENDIMAS
2005 m. liepos 11 d.
dėl Vengrijos Respublikos prašymo gamtinių dujų tiekimui taikyti sumažintą PVM tarifą
(pranešta dokumentu Nr. C(2005) 2514)
(autentiškas tik tekstas vengrų kalba)
(2005/568/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. gegužės 17 d. Šeštąją Tarybos direktyvą 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (1), ypač į jos 12 straipsnio 3 dalies b punktą,
kadangi:
(1)
2005 m. balandžio 12 d. Komisijoje užregistruotame laiške Vengrijos Respublika pranešė Komisijai apie ketinimą gamtinių dujų tiekimui taikyti sumažintą PVM tarifą.
(2)
Pagal Stojimo sutarties X priedą Vengrijai leidžiama gamtinių dujų ir elektros energijos tiekimui taikyti sumažintą PVM tarifą vienerius metus nuo įstojimo į ES. Nuo 2004 m. sausio 1 d. elektros energijos tiekimui Vengrija taikė standartinį PVM tarifą.
(3)
Vengrija ketina ir toliau taikyti sumažintą PVM tarifą (15 %) dujų tiekimui ir standartinį tarifą (25 %) elektros energijos tiekimui. Šie skirtingi tarifai neiškreipia konkurencijos ir neskatina elektros energijos vartojimo pakeisti dujų vartojimu. Tai pirmiausia priklauso nuo nacionalinių kainų nustatymo taisyklių, pagal kurias kainos už gamtines dujas ir elektros energiją nustatomos skirtingai, o technologiniu požiūriu šie gaminiai gali vienas kitą pakeisti tik naudojant juos šildymui. Remiantis Vengrijos valdžios institucijų pateikta informacija, elektros energijos kaina yra tris kartus didesnė už gamtinių dujų kainą.
(4)
Be to, PVM taisyklės dėl gamtinių dujų tiekimo vietos, nustatytos Šeštojoje PVM direktyvoje, buvo iš dalies pakeistos Direktyva Nr. 2003/92/EB (2). Galutiniame etape, t. y. iš prekybininkų ir platintojų galutiniam vartotojui, gamtinių dujų tiekimas yra apmokestinamas ten, kur pirkėjas realiai naudoja bei suvartoja prekes, taip siekiant užtikrinti, kad apmokestinama būtų realaus suvartojimo šalyje.
(5)
Numatyta priemonė remiasi bendrąja priemone dėl sumažinto PVM tarifo taikymo už elektros energijos tiekimą pagal Šeštosios PVM direktyvos 12 straipsnio 3 dalies b punktą.
(6)
Kadangi tai yra bendroji priemonė, kuri nenumato jokių išimčių, turi būti laikoma, kad konkurencijos iškraipymo pavojaus nėra. Šeštosios direktyvos 12 straipsnio 3 dalies b punkte nustatyta sąlyga yra įgyvendinta, Vengrija turėtų galėti pradėti taikyti atitinkamą priemonę, kai tik šis Sprendimas bus paskelbtas,
PRIĖMĖ ŠĮ SPRENDIMĄ:
1 straipsnis
Vengrija gali taikyti priemonę, apie kurią buvo pranešta 2005 m. balandžio 12 d. laiške ir kuria siekiama gamtinių dujų tiekimui taikyti sumažintą PVM tarifą, neatsižvelgdama į jos gamybos ir tiekimo sąlygas.
2 straipsnis
Šis Sprendimas skirtas Vengrijos Respublikai.
Priimta Briuselyje, 2005 m. liepos 11 d.